แนวโน้มหุ้นเช้าแกว่งแคบ
นักวิเคราะห์ฯคาดตลาดหุ้นไทยเช้านี้แกว่งตัวในกรอบแคบ อาจอ่อนเล็กน้อย, คาดหวัง Fund Flow ช่วยหนุน
4 ส.ค. 2553

นักวิเคราะห์ฯคาดตลาดหุ้นไทยเช้านี้แกว่งตัวในกรอบแคบ อาจอ่อนเล็กน้อย, คาดหวัง Fund Flow ช่วยหนุน
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้คงจะแกว่งตัวในกรอบแคบ และอาจจะปรับตัวลงมาเล็กน้อย เนื่องจากตลาดฯได้เข้าเขต Overbought แล้ว ส่วนตลาดหุ้นอื่นในภูมิภาคเอเชียเช้านี้ก็มีการเคลื่อนไหวในลักษณะทรงตัว ภายหลังจากที่ตัวเลขเศรษฐกิจของสหรัฐออกมาไม่ค่อยดีเมื่อคืนที่ผ่านมา แต่คาดว่าจะไม่ส่งผลต่อตลาดฯบ้านเรามากนัก 
ทั้งนี้ ตลาดหุ้นไทยมีแรงขับเคลื่อนจาก Fund Flow ที่ยังไหลเข้ามาอย่างต่อเนื่อง ประกอบกับค่าเงินดอลลาร์สหรัฐฯยังอยู่ในทิศทางของการอ่อนลง ซึ่งก็น่าจะทำให้ Flow ยังคงไหลเข้าอยู่ 
นอกจากนี้นักลงทุนยังคงมีความคาดหวังในเรื่องการจ่ายปันผลระหว่างกาลของบริษัทจดทะเบียนต่างๆ พร้อมมองหุ้นในกลุ่มพลังงานยังคงรับปัจจัยบวกทางจิตวิทยาจากการปรับตัวขึ้นของราคาน้ำมัน ขณะที่กลุ่มแบงก์ค่อนข้างทรงตัว
พร้อมให้แนวรับ 850 จุด แนวต้าน 870-885 จุด